**Jorid Hovden** (født 11. mai 1951 i Ørsta, Sunnmøre) er en norsk forsker. Hun er professor i sosiologi ved NTNU og professor II ved Universitetet i Tromsø – Norges arktiske universitet. 

Hovden har forsket på kjønn og idrett siden 1980-årene. Hennes forskning og forskningsresultater har vært mye omtalt i media, spesielt fordi hun gjentatte ganger har påvist hvordan kvinner diskrimineres og marginaliseres, både i sentrale roller og i ulike idrettsgrener.  Tidligere var hun selv aktiv idrettsutøver, blant annet på det norske landslaget i volleyball i 1970-årene. Fra samme tid var hun også kvinnepolitisk aktiv. Både kvinnepolitisk og innen sin forskning har hun i hovedsak konsentrert seg om hvilke maktforhold som skaper manglende kjønnsbalanse i idretten, spesielt i trener- og lederrollene.

> Fortsatt får ikke kvinner gjøre taklinger i ishockey; fortsatt får ikke kvinner hoppe i stor bakke; fortsatt har kvinner færre grener og klasser enn menn i samme idrett, som for eksempel boksing; fortsatt får kvinner langt mindre mediedekning enn menn; fortsatt må kvinner med svært muskuløse kropper bevise sin kvinnelighet; fortsatt blir kvinnelige fotballspillere systematisk forskjellsbehandlet av Norges fotballforbund.
> 
> 
> Jorid Hovden til *Gemini.no* i 2018, om hvorfor det fortsatt er på sin plass å heve stemmen om diskriminering innen idrett
> 
>

Utdannelse og yrkesliv
----------------------

Hovden ble cand.scient. i idrett ved Norges idrettshøgskole i 1980. I 2001 ble hun dr.polit. i sosiologi ved Universitetet i Tromsø med avhandlingen «Makt, motstand og ambivalens : betydningar av kjønn i idretten». Avhandlingen er senere utgitt digitalt, som Open access-dokument.

I perioden 1983–2001 var hun amanuensis ved Høgskolen i Finnmark, Institutt for pedagogiske og humanistiske fag. I løpet av denne tiden hadde hun ett års forskningsopphold ved University of Oregon i USA.

Fra 2001 til 2007 var hun førsteamanuensis ved Høgskolen i Finnmark. 

I 2007 ble hun ansatt som professor i sosiologi ved NTNU. Fra 2014 er hun også professor II ved Universitetet i Tromsø – Norges arktiske universitet, Idrettshøgskolen. Hun underviser i idrettssosiologi, -historie og kvalitative metoder.

Verv (utvalg)
-------------

Hovden har hatt flere verv og oppgaver innen idrett og forskning. Hun har blant annet sittet i styret i Norges Volleyballforbund (NVBF) og ledet NVBFs 1. kvinnekomité (opprettet i 1984). Hun var også en tid medlem i «extended board» i the International Sociology of Sport Association (ISSA).

Forening for kjønnsforskning i Norge ble stiftet i 2002, og Hovden var den første lederen. I tillegg fungerte hun i perioden 2004–2005 som nestleder. Hun var leder for forskningsgruppen om «Women and Development in Rural Regions» i 20 år. Hun har også ledet regionale, nasjonale og internasjonale forskningsprosjekter.

Bibliografi
-----------

* 

* (no) Publikasjoner av Jorid Hovden i BIBSYS
* 

* (no) Publikasjoner av Jorid Hovden i forskningsdokumentasjonssystemet CRIStin

Referanser og noter
-------------------

1. 1 2  Midling, Anne S. (20. februar 2018). «– Kvinner bør få gå femmila og hoppe i stor bakke». *Gemini.no*. Besøkt 14. juni 2018.
2. ↑  Anda, Kjetil R. (3. august 2015). «Slår alarm om likestillingen i norsk idrett». *VG* **(norsk)**. Besøkt 14. juni 2018.
3. ↑  «Sprek dame i spissen for ny forening». *forskning.no*. Besøkt 14. juni 2018.
4. ↑  «Jorid Hovden». *www.ntnu.no*. Besøkt 21. juni 2018.
5. ↑  Jorid, Hovden, (2004). «Makt, motstand og ambivalens. Betydningar av kjønn i idretten» **(engelsk)**. ISSN 0805-1062. Besøkt 14. juni 2018.
6. ↑  «Hovden, Jorid – Idrettshøgskolen». *uit.no*. Arkivert fra originalen 14. juni 2018. Besøkt 14. juni 2018.
7. ↑  «Jorid Hovden». *www.cappelendamm.no* **(norsk)**. Besøkt 14. juni 2018.
8. 1 2 3  Pfister, Gertrud; Sisjord, Mari Kristin (1. april 2013). *Gender and Sport: Changes and Challenges* **(engelsk)** (1 edition utg.). Waxmann Verlag GmbH. s. 272. CS1-vedlikehold: Ekstra tekst (link)
9. ↑  Foreningens opprinnelige navn, iflg forskning.no: Foreningen for kvinne- og kjønnsforskning (FOKK)
10. ↑  «Styret». *Forening for kjønnsforskning i Norge*. 13. mai 2014. Besøkt 14. juni 2018.

Eksterne lenker
---------------

* Jorid Hovdens profilside på ntnu.no

|  |  |
| --- | --- |
| Oppslagsverk/autoritetsdata | VIAF **·** GND **·** LCCN
 |